Blahová, Natália, poslankyňa NR SR (2011-12-01):
Ďakujem pekne, pán predsedajúci. Dovolím si predniesť svoj pozmeňujúci návrh, ktorý má vzťah jednak k ošetrovnému a jeho vyplácaniu a jednak v druhom novelizačnom bode príjem zo závislej činnosti, teda tantiémy, ktoré už tu boli upravované v tejto snemovni pred chvíľou. Je to súvisiaci návrh a zabráni určitému dvojitému odvodu z tantiém. Takže prednesiem návrh poslancov Národnej rady Slovenskej republiky viac-menej za celý poslanecký klub SaS. V názve návrhu zákona sa za slová „ktorým sa“, vkladajú slová „mení a“. K čl. I. Po druhé, vkladá sa nový 1. bod až 8. bod, ktoré znejú: „V § 26 ods. 3 a 4 sa slová „potreby ošetrovania“ nahrádzajú slovami „potreby osobného a celodenného ošetrovania“ a slová „alebo starostlivosti“ sa nahrádzajú slovami „alebo potreby osobnej a celodennej starostlivosti“. 2. V § 39 ods. 1 v úvodnej vete sa na konci pripájajú tieto slová: „osobne a celodenne“. 3. V § 39 ods. 2 sa slová „potreba ošetrovania“ nahrádzajú slovami „potreba osobného a celodenného ošetrovania“ a slová „potreba starostlivosti“ sa nahrádzajú slovami „potreba osobnej a celodennej starostlivosti“. 4. V § 42 sa slová „potreby ošetrovania“ nahrádzajú slovami „potreby osobného a celodenného ošetrovania“ a slová „alebo starostlivosti“ sa nahrádzajú slovami „alebo potreby osobnej a celodennej starostlivosti“. 5. V § 43 odsek 2 znie: „(2) Ošetrovné sa vyplatí za to isté obdobie osobného a celodenného ošetrovania jednej fyzickej osoby alebo viacerých fyzických osôb uvedených v § 39 ods. 1 písm. a) alebo osobnej a celodennej starostlivosti o jedno alebo o viacej detí uvedených v § 39 ods. 1 písm. b) len raz a len jednému poistencovi a v tom istom prípade len raz a len jednému poistencovi.“. 6. V § 140 ods. 1 písmeno b) znie: „b) od prvého dňa potreby osobného a celodenného ošetrovania fyzickej osoby uvedenej v § 39 ods. 1 písm. a) alebo potreby osobnej a celodennej starostlivosti o dieťa uvedené v § 39 ods. 1 písm. b) do skončenia potreby tohto ošetrovania alebo potreby tejto starostlivosti, najdlhšie do desiateho dňa potreby tohto ošetrovania alebo potreby tejto starostlivosti.“ 7. V § 154 ods. 1 písm. c) sa slová „potreby ošetrovania alebo starostlivosti“ nahrádzajú slovami „potreby osobného a celodenného ošetrovania alebo potreby osobnej a celodennej starostlivosti“. 8. V § 156 ods. 1 písm. b) sa slová „ošetrovania alebo“ nahrádzajú slovami „osobného a celodenného ošetrovania alebo potreby osobnej a celodennej“.“ Doterajší text návrhu zákona sa označuje ako 9. bod. Po tretie. V novovyznačenom 9. bode sa v úvodnej vete slová „a 293by, ktoré vrátane nadpisu“ nahrádzajú slovami „až 293bz, ktoré“. Po štvrté. V novooznačenom 9. bode sa vkladá nový § 293bx, ktorý znie: “§ 293bx Príjem z podnikania a z inej samostatnej zárobkovej činnosti podľa osobitného predpisu120) účinného od 31. decembra 2011 dosiahnutý za rok 2011 nie je príjmom na účely § 21, 138 ods. 2 a 3 a § 293bp ods. 5.“ Poznámka pod čiarou k odkazu 120 znie: „120) § 6 ods. 2 písm. a) zákona č. 595/2003 Z. z. v znení neskorších predpisov.“.“ V tejto súvislosti sa vykoná prečíslovanie doterajších ustanovení návrhu zákona. Odôvodnenie: Z dôvodu aplikačných problémov pri posudzovaní nároku na ošetrovné v prípade trvania viacerých nemocenských poistení a uplatnení si nároku na ošetrovné len z jedného nemocenského poistenia, najmä v súvislosti so splnením podmienky ošetrovania a starostlivosti (ďalej len „ošetrovania“), ak po časť dňa ošetrujúca osoba neošetruje z dôvodu výkonu zamestnania, z ktorého nečerpá ošetrovné, sa nárok na ošetrovné navrhuje podmieniť osobným a celodenným ošetrovaním zo strany poistenca, ktorý si uplatnil nárok na ošetrovné. Osobné a celodenné ošetrovanie však nie je prekážkou na vykonanie úkonov spojených so starostlivosťou spočívajúcou napríklad v nákupe potravín, výbere liekov alebo zdravotných pomôcok z lekárne, v návšteve lekára a tak ďalej. Vo vzťahu k nároku na ošetrovné sa navrhuje upraviť znenie zákona tak, aby jednoznačne pri ošetrovaní toho istého dieťaťa alebo detí v tom istom prípade bolo ošetrovné poskytované len jednému poistencovi. V nadväznosti na novelu zákona o sociálnom poistení účinnú od 1. januára 2011 pretrváva problém s pasívnymi príjmami umelcov, najmä tantiémami, ktoré v súčasnosti zakladajú postavenie samostatne zárobkovo činnej osoby na účely sociálneho poistenia. Vzhľadom na to, že môže ísť o príjmy z činností, ktoré fyzická osoba vykonávala v dávnej minulosti, navrhujem vylúčiť na účely posúdenia vzniku povinného poistenia samostatne zárobkovo činnej osoby a na účely určenia jej vymeriavacieho základu na platenie poistného v prechodnom období až do 30. januára 2013 príjmy z použitia alebo z poskytnutia práv z priemyselného alebo iného duševného vlastníctva vrátane autorských práv a práv súvisiacich s autorským právom, a to vrátane príjmov z vydávania, rozmnožovania a rozširovania literárnych a iných diel na vlastné náklady, § 6 ods. 2 písm. a) zákona o dani z príjmov. Ďakujem pekne za pozornosť.